לזכור את העבר, לחיות בהווה ולהאמין בעתיד" אבא קובנר

חברי המשלחת לפולין,

בתום תהליך ארוך ומאומץ של הכנה אתם יוצאים למסע בו תינתן לכם האפשרות להתוודע אל הנורא מכל שקרה לעם היהודי באירופה במאה שעברה.   
  
השואה היא פרק חובה בבחינת הבגרות אך אין כמו מראה עיניים בכדי לחוש, לראות, ללמוד ולהבין את הזוועות. ישנם גם סיפורי גבורה, התמודדויות בלתי נתפסות וסיפורי אהבה. על כל אלה ועוד נשמע ונכיר במסע. אתם תלמידי המשלחת משמשים שגרירים של תיכון היובל, של מדינת ישראל ושלכם עצמכם.

ניצולי השואה אט אט הולכים ונעלמים. חובה עלינו להקים דור חדש של שגרירים שיהיו שותפים לזיכרון.   
אתם הם השגרירים, העדים, אתם הם הדוברים בפני הדורות הבאים ובלבד שנקיים את הנדר "לזכור ולא לשכוח".

כל אחת ואחד מכם יחווה את המסע בצורה אחרת, בטוחני שתחזרו מהמסע עם חוויות משמעותיות, כאלו שילוו אתכם בשנה הקרובה ובכלל. תרדו לעומקן של מילים שאנחנו משננים לכם מידי שנה, תביטו אחרת על אירועים בחייכם ותלמדו להבחין בין טפל לעיקר ובין טוב לרע.

כנכדה לניצולי שואה הביטוי, " אין לי ארץ אחרת " מקבל משנה תוקף ומשמעות.   
זו אינה סיסמה או קלישאה, זוהי עובדה מוגמרת אשר מתחדדת לאור המסע אותו אתם תעברו.

מאחלת לכולנו מסע משמעותי ומרתק ודרך צלחה

קרן שיין

רכזת שכבה ומנהלת משלחת המסע לפולין

תיכון היובל – הרצליה

נובמבר 2019